Barnes wou fluitjie wegbêre ná Marseille-toetsWayne Barnes in aksie tydens die Jaareindtoets tussen die Springbokke en Frankryk in Marseille. Foto: Christophe Simon/AFP. Wayne Barnes het op The Good, the Bad & the Rugby-podsending gesê dat hy dit oorweeg het om sy skeidsregterfluitjie ná die toets tussen die Springbokke en Frankryk in Marseille weg te bêre. Die 43-jarige Engelsman en sy gesin het ná die afloop van die toets kwaai onder aanlyn boelies deurgeloop; op sosiale media maak dinge immers baie vinnig die sprong van kritiek na beledigings en dreigemente. Rassie Erasmus, SA Rugby se direkteur van rugby, het boonop na afloop van die wedstryd van die besluite wat Barnes gemaak het op Twitter bevraagteken. “Dit is die wêreld waarin ons leef. Maar dit is ek wat die besluit gemaak het om ŉ skeidsregter te wees; nie my vrou [Polly] en my kinders nie,” het Barnes gesê. Volgens die veteraanskeidsregter was sy vrou reeds op die aand van die toets in die spervuur. En dinge het gou lelik geword. “Daar was onder meer dreigemente van seksuele geweld, terwyl die kinders ook gedreig is. Wanneer ons kinders deurloop vat dit dinge na die volgende vlak.” Barnes, ŉ regsman van beroep, het sy internasionale skeidsregterbuiging in 2003 tydens die o. 19-Wêreldbekertoernooi in Frankryk gemaak en die onlangse aksie in Marseille was sy 100ste toets as fluitjieblaser. “ŉ Mens doen baie ervaring op wanneer jy aan die stuur van 100 wedstryde was, maar niks kan jou hierop voorberei nie. Dit is ongetwyfeld ŉ opoffering, maar wanneer dit jou gesin beïnvloed, begin jy dinge in oënskou te neem.” Erasmus het na afloop van die toets teen Frankryk beslissings uitgelig wat die Springbokke benadeel het. Hy het egter dit duidelik gemaak dat die twiets nie soseer op die skeidsregter gemik is nie, terwyl hy ook enige boeliegedrag veroordeel het. Like myself the referee of the French test & his family have received threats & abuse. Apparently it’s partly due to my tweets which is totally unfounded.Tweets were not aimed at the officials,but to our ????????fans on what we should do better. Have a go at me not the ref!! Tweets???????? pic.twitter.com/XYnrtjl091 — Rassie Erasmus (@RassieRugby) November 17, 2022 Volgens Barnes kan hy nie met sekerheid sê dat die dreigemente hul oorsprong in Erasmus se twiets het nie. Tog is hy ontevrede dat die korrekte prosedure nie gevolg is nie. “As mense sien hoe iemand in ŉ gesagsposisie – wat veronderstel is om die waardes van die spel te onderskraag – in die openbaar ŉ skeidsregter kritiseer, wat verhoed hulle dan om nie presies dieselfde te doen nie?” Hy erken dat hy foute maak en dat hy graag met afrigters oor ŉ wedstryd wil gesels. “Wanneer ek verkeerde beslissings gemaak het, is dit vir my belangrik om daaruit te leer en te verbeter.” Hy het bygevoeg dat Andrew Brace ook ná ŉ Sesnasiestoets tussen Engeland en Frankryk deurgeloop het. Kwaadstokers het toe kommentaar op die doodsberig van die Walliese skeidsregter se pa gelewer. “Iets moet gedoen word. Skeidsregters moet hierteen beskerm word,” sê Barnes.